Wêreldkoorspele: ‘As ‘Die Stem’ gesing word kan ‘Thina Sizwe’ gesing word’‘n Skermskoot van ‘n videogreep van die Wêreldkoorspele se afsluitingsgeleentheid. Foto: Twitter. “As ons as ŉ nasie die nasionale volkslied met ‘Die Stem’ sing, wat verband hou met ons apartheidverlede, moet ons ook as ŉ span die sing van stryd- en protesliedere van ons land se pynlike verlede kan ondersoek. “Dit sluit byvoorbeeld liedere soos ‘Thina Sizwe’ in, sonder die deel van die lied wat handel oor moord natuurlik, want die konteks in ons land is steeds besig om te verander.” Dit is die mening van André van der Merwe, voorsitter van die nasionale artistieke komitee van Interkultur, die internasionale organiseerders van die Wêreldkoorspele, wat verlede week in Pretoria plaasgevind het. Maroela Media het berig ŉ herrie het Sondag op sosiale media ontstaan nadat “Thina Sizwe” tydens die afsluitingsgeleentheid van die tiende Wêreldkoorspele gesing is. Twitter-gebruikers het hul skok en teleurstelling uitspreek omdat die strydlied wat oudpres. Jacob Zuma en die EFF dikwels sing, handel oor “mkhonto [sic] wat die boere dood maak”. ŉ Lid van een van die kore wat aan die geleentheid deelgeneem het en op voorwaarde van anonimiteit met Maroela Media gepraat het, beweer nie een van die Europese en Amerikaanse gaste of koorlede het geweet wat hulle sing nie. Hy het aangevoer die afsluitingsgeleentheid het in ŉ propaganda-veldtog ontaard omdat Nathi Mthethwa, die minister van kuns en kultuur, die geleentheid bygewoon het. Flip Buys, voorsitter van die Solidariteit Beweging, het homself ook sterk teen die sing van ŉ verdelende politieke strydlied uitgespreek ná afloop van die afsluitingsgeleentheid. Henriette Brockmann, kommunikasiebestuurder van Interkultur, het gesê die organisasie se plaaslike vennote in Suid-Afrika het hulle verseker die “Thina Sizwe”-lied moet binne ŉ historiese konteks verstaan word en as deel van ŉ herinnering aan die stryd vir vryheid teen apartheid soos in die sin van wat oudpres. Nelson Mandela gedoen het, beskou word. “Dit moet geensins verstaan word as ŉ politieke stelling of in enige ander kontroversiële sin nie. “Dit is ook belangrik dat ons daarop wys dat die belangrike deel van die lied, wat nou sterk gekritiseer word, nie by die afsluitingsgeleentheid van die 2018 Wêreldkoorspele gesing is nie,” het Brockmann gesê. Sy het benadruk dat Interkultur as ŉ internasionale organisasie elke vorm van diskriminasie, politieke oproer en geweld verwerp. “Meer as 16 000 deelnemers van meer as 60 nasies het vir 11 dae in Suid-Afrika byeen kom in ŉ vreedsame, wêreldwye, multikulturele viering van koormusiek. Ons is regtig jammer dat ŉ dubbelsinnige bydrae tot die afsluitingsgeleentheid hierdie irritasie veroorsaak het en het reeds die kwessie met ons plaaslike vennote bespreek.” Van der Merwe het ook bevestig die eerste gedeelte van “Thina Sizwe”, wat handel oor moord, is nie tydens dié geleentheid gesing nie en die mediaberigte wat aanvanklik beweer het dit is wel gesing was ŉ soeke na sensasie. Hy het bevestig die volgende gedeelte van die lied is wel gesing en kan so vrylik vertaal word: Thina sizwe esimnyama (Ons die swart nasie) Sikhalelela izwe lethu (huil oor ons grond) Elathathwa ngabamhlophe (wat van ons weggevat is deur die wit mense) Mabayeke umhlaba wethu (laat hulle ons grond teruggee) Mabayeke umhlaba wethu (laat hulle ons grond teruggee) Intussen het die VF Plus ook sy stem gevoeg by diegene wat die organiseerders van die internasionale koorkompetisie gevra het om die sing van die struggle-lied te veroordeel. Dr. Pieter Groenewald, leier van die VF Plus, het vroeër die week ŉ brief aan verteenwoordigers van Interkultur Suid-Afrika gestuur waarin hulle die organisasie daarop gewys het dat die lirieke van die lied, wat sê dat wit mense “grond by die swart nasie gesteel het”, kan bydra tot polarisasie oor die grondkwessie in Suid-Afrika. “Interkultur maak daarop aanspraak dat die stigting ‘gebore is uit die idee om mense van alle lande, kulture en wêreldbeskouings in vreedsame kompetisies saam te bring’. Indien die stigting nie die sing van ‘Thina Sizwe’ veroordeel nie, slaag Interkultur en die kompetisie nie in hierdie doel nie, aangesien dit blatant vooroordele en stereotipes oor wit mense verkondig,” het Groenewald gesê.